Jamar (dinamometroa)

Jamar dinamometroa esku-indarra neurtzeko erabiltzen den gailua da.

 Historia eta izendapena 
1950 inguruan, Charles O. Bechtol, Kaliforniako (AEB) zirujau ortopedikoak eta Hyman Jampol fisioterapeutak eskuaren heltze-indarra neurtzeko tresna bat garatzea adostu zuten. Jampolen bidez, Morris Asimow Los Angeseko Kaliforniako Unibertsitateko ingeniaritzako irakasleak eta Robert Reiss protesiak ikertzeko laborategi bateko makinistak taldearekin bat egin zuten. Gailuari JAMAR izena ezarri zioten, hiru garatzaile nagusien inizialengatik: Jampol, Asimow eta Reiss. Dinamometroaren lehen deskribapena Bechtolek egin zuen, 1953ko txosten batean.

Ordutik hona, Jamar marka errejistratuaren jabetza enpresa ezberdinen eskuetatik pasatu da; halere, "jamar" izena generiko bezala ere erabiltzen da, mota honetako gailu guztiak izendatzeko.

Jamar gailua esku-indarra neurtzeko sistema onartuena da gaur egun, eta askotan beste gailuen fidagarritasuna neurtzeko estandar bezala erabiltzen da.

 Deskribapena 
Jamar dinamometroak "U" modura kurbatutako bi barra metaliko ditu, bata fijoa eta bestea mugikorra. Barra fijoa pazientearen eminentzia tenarrean kokatzen da; hatzamarrekin barra mugikorra heltzen da. Barra mugikor hau bi ardatzeko sistema hidrauliko batekin konektatua dago, eta eskuaren tamainaren arabera doitu daiteke, koska batzuk erabiliz heldulekua zabalago edo estuago bihurtuz. Sistema hidraulikoak dial analogiko bat du, ekoitzitako indar maximoa adierazten duena.

 Erabilera 
Jamar dinamometroa erabili aurretik, dial analogikoa "0" posizioan ezartzen da. Segurtasun-uhal barrutik eskua sartuta, heldulekua oratzen da. Dinamometria behin baino gehiagotan erabili behar bada, eskua, besaurrea eta besoaren posizioa beti bera izatea komeni da, faktore aldagarriak ekiditeko. Proba egiteko, eskuarekin heldulekua estutzen da, ahal denik eta indar gehienarekin. Honekin, dial analogikoak gora egiten du, eginiko indar maximoa gramotan emanez.

 Aplikazioak 
Medikuntzan eta fisioterapian oso erabilia da, eskuko patologien diagnostikorako. Jamar dinamometroek esku osoaren heltze-mugimendua (ingelesez grip) modu kuantifikagarrian neurtzen du, fidagarritasun eta baliozkotasun onarekin, eta patologien ebaluaziorako zein tratamenduen eraginkortasuna neurtzeko balio dezake.

 Erreferentziak  

 Kanpo estekak 

Kategoria:Eskua
Kategoria:Diagnosi medikoak